# Ponç V d'Empúries

Ponç V o Ponç Hug IV d'Empúries (ca. 1264-1313) fou comte d'Empúries (1277-1313) i vescomte de Bas (1285-1291).

## Orígens familiars

Fill d'Hug V d'Empúries i de Sibil·la de Palau, heretà el comtat d'Empúries a la mort del seu pare el 1277 quan era encara infant.

## Vida política

La seva mare, vídua, va vendre el vescomtat de Bas al comte-rei Pere el Gran el 1280. Va participar el 1282 en les lluites de les Vespres sicilianes i la Croada contra la Corona d'Aragó, quan va defensar Banyuls de la Marenda i el coll de la Maçana.
Fou un trobador ocasional amb motiu de la resposta que escriví a la composició que Montaner Pérez de Sosa, missatger del rei Frederic III de Sicília, havia introduït a Catalunya. Aquest missatge fou motivat pels preparatius bèl·lics de Jaume el Just, l'any 1298 per apoderar-se de Sicília. Quan Frederic se n'assabentà, envià un missatger a Catalunya amb la finalitat d'induir barons, cavallers i ciutats a fer desistir el seu rei de l'atac. Ponç Hug d'Empúries havia estat a Sicília, on tenia un germà, Huguet; i encara que mantenia la fidelitat al seu rei Jaume, era contrari a una lluita entre germans. En el poema de resposta anima Frederic a continuar com a rei de Sicília, encara que ho fa de forma de no quedi malament amb el seu propi rei.
Fou almirall de la flota de Jaume II el Just com a rei de Sicília, i l'acompanyà en el seu retorn a Catalunya el 1291. Sembla que l'any 1295, a la batalla del cap Orlando, Ponç Hug lluità en l'estol de Jaume II, mentre que el seu germà ho feia a les ordres del rei sicilià. Va cedir el vescomtat de Bas al seu germà Hug, a condició de restituir-lo si no tenia descendents legítims. A canvi el 1292 adquirí les senyories de Castellfollit, Mont-ros i Montagut. Contrari a molts interessos reials, va foragitar amb les armes els funcionaris enviats pel comte-rei, però arruïnat el 1306 s'hi hagué de sotmetre.

## Núpcies i descendents

Es casà el 1281 amb Marquesa de Cabrera, per la qual cosa uní el senyoriu de Cabrera al comtat d'Empúries. Tingué tres fills:
* l'infant Hug d'Empúries, nomenat hereu però mort assassinat el 1309
* l'infant Ponç VI d'Empúries (v 1290-1322), comte d'Empúries
* la infanta Blancaflor d'Empúries (?-1313)

## Referències

* ↑ «Ponç V d'Empúries». Gran Enciclopèdia Catalana. Barcelona: Grup Enciclopèdia Catalana.
* ↑ de Riquer, Martí; Comas, Antoni. Història de la literatura catalana. vol.1. Ariel, 1980, p. 183. ISBN 8434475049.
* ↑ El text de les dues composicions està a Riquer, Los trovadores p. 1689-91
* ↑ Cròn. R.Muntaner, cap.CLXXV

## Bibliografia

* Joaquim Miret i Sans, Sempre han tingut béch les oques. Apuntacions per la historia de les costumes privades, Badia, Barcelona 1905.
* James Brundage, «The politics of sodomy: Rex v. Pons Hugh de Ampurias (1311)», a Joyce Salisbury (edició), Sex in the Middle Ages: a book of essays, Garland publishing, Nova York, 1991, pàgines 239-246. ISBN 978-0824057664. (En català: La política de la sodomia: rex contra Pons Hug d'Empúries)
* Daniel Genís i Mas, «El procés per sodomia contra Ponç Hug IV i la fi de la nissaga comtal», El salner, 6 2000, pp. 85-95.
* Ramon Rosselló i Vaquer, El procés contra Ponç Hug, comte d'Empúries, per pecat de sodomia, Palma, Lleonard Muntaner, 2003. ISBN 9788495360816.
* Pep Vila, «Un text autèntic: el procés contra el comte d'Empúries per pecat de sodomia», Annals de l'Institut d'Estudis Gironins,' 46 (2005), 481-489.
* Michael Milgate, «The politics of sodomy and legal process. R v. Pons Hugh de Ampurias (1311)», Jurist, LXVI 2006, pp. 483-491.
* Daniel Genís i Mas, «Un procés polític difamatori: l'acusació per pecat de sodomia contra Ponç Hug IV»,Mot, So, Razo, 6 (2007), 18-31.
* Martí de Riquer, Los trovadores. Historia literaria y textos. Barcelona: Ariel, 1983, vol. 3, p. 1685- [Comentari i publicació de l'intercanvi de cobles entre Ponç Hug i Frederic, amb traducció a l'espanyol]
* Martí de Riquer / Antoni Comas, Història de la literatura catalana, Barcelona: Ariel, 1964 (5a ed. 1993), vol. 1, p. 183-185